****

**สถาบันทันตกรรม กรมการแพทย์ เข้าร่วมจัดนิทรรศการการประชุมวิชาการศูนย์ความเป็นเลิศทางการแพทย์**

**“The Future of Dental Innovation” อนาคตของนวัตกรรมทางทันตกรรม**

**สถาบันทันตกรรม กรมการแพทย์** ร่วมจัดแสดงนิทรรศการประชุมวิชาการศูนย์ความเป็นเลิศทางการแพทย์ กรมการแพทย์ ปี 2568 ภายใต้ธีม DMS Center of Excellence : Innovation, Robotics, and Beyond ในระหว่างวันที่ 26 - 27 มิถุนายน 2568 โดยนำเสนอแนวคิด “The Future of Dental Innovation” เพื่อนำเทคโนโลยีมาประยุกต์ใช้ในงานบริการทางทันตกรรม ทั้งในด้านการวินิจฉัยและการรักษา

**นายแพทย์ไพโรจน์ สุรัตนวนิช รองอธิบดีกรมการแพทย์** กล่าวว่า การจัดการประชุมในครั้งนี้ เพื่อเป็นเวทีให้ศูนย์ความเป็นเลิศทางการแพทย์ทั้ง 15 สาขาของกรมการแพทย์ เข้าร่วมนำเสนอผลงานทางวิชาการ การประยุกต์ใช้เทคโนโลยีทางการแพทย์ รวมถึงนวัตกรรมสมัยใหม่ในการดูแลรักษาผู้ป่วย โดยมุ่งหวังให้มีการแลกเปลี่ยนองค์ความรู้และประสบการณ์ เพื่อพัฒนาศักยภาพการให้บริการทางการแพทย์อย่างรอบด้าน และสร้างเครือข่ายความร่วมมือระหว่างองค์กรทั้งภายในและภายนอกกรมการแพทย์ ซึ่งจะเป็นพื้นฐานสำคัญในการขับเคลื่อนระบบสาธารณสุขของประเทศให้ก้าวหน้าอย่างยั่งยืน ซึ่งสถาบันทันตกรรม กรมการแพทย์ ร่วมจัดแสดงนิทรรศการ นำเสนอแนวคิด “The Future of Dental Innovation” DentDetect ต้นแบบ AI วินิจฉัยคัดกรองโรคทางทันตกรรม และทันตกรรมดิจิทัล อนาคตของนวัตกรรมทางทันตกรรม นำไปสู่การรักษาทางทันตกรรมที่มีคุณภาพมากยิ่งขึ้น ดังกล่าว

**ทันตแพทย์หญิง ดร.สุมนา โพธิ์ศรีทอง ผู้อำนวยการสถาบันทันตกรรม** กล่าวเพิ่มเติมว่า สถาบันทันตกรรม กรมการแพทย์ ได้ให้ความสำคัญต่อการพัฒนาองค์ความรู้และเทคโนโลยีทางการแพทย์ด้านทันตกรรม เพื่อยกระดับคุณภาพการดูแลสุขภาพช่องปากของประชาชนไทย ให้ได้มาตรฐาน และเข้าถึงบริการที่มีคุณภาพ ปลอดภัย และเหมาะสม ทั้งในด้านการวินิจฉัย การรักษา และการส่งเสริมป้องกันโรคในช่องปาก โดยภายในบูธมีการนำเสนอผลงานนิทรรศการ แบ่งเป็น 2 ส่วน คือ

* **Digital Dentistry** หรือระบบทันตกรรมดิจิทัล เป็นอีกหนึ่งเทคโนโลยีสำคัญที่ช่วยออกแบบและวางแผนการรักษาทางทันตกรรมได้อย่างมีประสิทธิภาพ เช่น การเตรียมครอบฟัน รากฟันเทียม วีเนียร์ ฟันปลอมดิจิทัล ไปจนถึงการผลิตครอบฟันแบบเร่งด่วน (One day crown) จุดเด่นของระบบนี้ ได้แก่ 1. รวดเร็ว: ลดระยะเวลาการพิมพ์ปากและทำชิ้นงาน 2. สะดวกสบาย: ลดความรู้สึกอึดอัดของผู้ป่วยระหว่างขั้นตอนการรักษา 3. แม่นยำ: ใช้ระบบคอมพิวเตอร์ควบคุม จึงลดความผิดพลาด ในการทำชิ้นงานเมื่อเทียบกับการทำด้วยมือ นอกจากนี้ ระบบทันตกรรมดิจิทัลยังช่วยเพิ่มประสบการณ์ที่ดีให้กับผู้รับบริการ โดยเฉพาะผู้สูงอายุและผู้ป่วยพิเศษที่มีภาวะพึ่งพิง ซึ่งต้องการการรักษาที่ปลอดภัย แม่นยำ และใช้เวลาน้อยที่สุด
* **AI DentDetect** ต้นแบบระบบปัญญาประดิษฐ์เพื่อช่วยวินิจฉัยและคัดกรองโรคทางทันตกรรมจากภาพถ่ายรังสี ชนิดฟิล์มเล็ก (Periapical film) ร่วมวินิจฉัยและพัฒนาโดยทีมทันตแพทย์ผู้เชี่ยวชาญเฉพาะทางจากสถาบันทันตกรรม กรมการแพทย์ และทีมวินิจฉัยการออกแบบเพื่อเป็นอยู่ที่ดี (Well-living design research team) ศูนย์เทคโนโลยีโลหะและวัสดุแห่งชาติ สวทช. โดยระบบสามารถตรวจคัดกรองโรคฟันผุ (Dental caries) โรคปลายรากฟัน (Endodontics) โรคปริทันต์ (Periodontitis) ได้อย่างรวดเร็วและแม่นยำ อีกทั้งยังมี Web Application รองรับการให้คำปรึกษาโรคทางทันตกรรมด้วยเทคโนโลยีปัญญาประดิษฐ์ ช่วยเพิ่มประสิทธิภาพในการวินิจฉัยเบื้องต้น ลดภาระงานของทันตแพทย์ ให้ผู้ป่วยได้รับการดูแลอย่างทันท่วงที

สำหรับประชาชนที่ต้องการสอบถามหรือปรึกษาปัญหาสุขภาพช่องปากสามารถติดต่อได้ที่ หรือสอบถามเพื่อปรึกษาปัญหาสุขภาพช่องปาก ได้ที่ Facebook : สถาบันทันตกรรม กรมการแพทย์ และ LineOA : @iodforfun

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันทันตกรรม #TheFutureofDentalInnovation #DentDetect # DigitalDentistry

- ขอขอบคุณ –18 กรกฎาคม 2568